  Майя Бывальцева 3-тӥ инвожое Удмуртилэн тӧроез Александр Соловьёв Совхозной черкогуртэ вуылӥз, отын школа пуктон ужъёс мыно. Со сярысь ивортэ улосвыл кивалтӥсьлэн пресс-службаез. Тодэ вайытом, али Совхознойысь, озьы ик артысь Венья, Старобор но Лудӟи гуртъёсысь пиналъёс кык юртъёсын дышетско. Нырысетӥез одӥг этажъем юрт пуктэмын вал 1962-тӥ арын, кыкетӥез кирпичлэсь — 2005-тӥ арын. Туэ отын 237 нылпиос тодон-валан люказы. Школаын актовой залэз ӧвӧл, нош сиськонни но спортзал туала куронъёслы уг тупало. 2013-тӥ арын элькун кивалтэт 160 интылы школа пуктон сярысь пуктэт кутӥз. Ужъёс рос-прос кутскизы 2015-тӥ арын тулыс. Лэсьтӥськисьёс верамъя, туннэлы инъетэз быдэстэмын ни, подвалысьтыз кӧня ке борддоръёсыз шуныт каремын, 1-тӥ этажлэсь борддоръёссэ кирпичлэсь ӝутыны кутскемын. Дэри ёрослэн тӧроез Андрей Коняшин лэсьтӥськонлы коньдонэз ӝоггес висъяны куриз, толлы юртэз липет улэ пыртыны кулэ. «Лэсьтӥськонэз азьланьтомы, посёлоклы выль школа туж кулэ. Вужаз школаын интыос уг тырмо, юрт куронъёслы но уг тупа ни. Интыосты ватсан понна тыршомы та объектэз федерал программае пыртыны. Пиналъёс одӥг сменаен дышетскыны кулэ. Лэсьтӥськисьёс азьын ужпум сылэ школаез 2017-тӥ арын 1-тӥ куарусёнлы вуттыны. Объектэз дыраз вуттон понна лэсьтоно ваньзэ», — вераз Александр Соловьёв. Нялтас вераса, 2017-тӥ арын Удмуртиын эшшо вить школа пуктыны чакламын. Кыксэ Ижкарын, озьы ик Алнашын, Кезын но Дэри ёросысь Постол черкогуртын. Куартолэзе элькунлэн шоркараз Столичный микрорайонын школа улэ нырысетӥ из понӥзы. Тегъёс: Дышетон Удмуртия АлександрСоловьёв школаос автозавод лэсьтськон  